Llíria se suma a “L’Hora del Planeta” 2019 en favor de la natura
26 de març de 2019

Un any més, Llíria se suma a la iniciativa “L’Hora del Planeta”, que en la seua dotzena edició, apagarà els llums per la natura, reivindicant que les persones som part de la solució front al canvi climàtic.

Baix el lema “Apaga per la Natura”, esta campanya mediambiental del Fons Mundial per a la Naturalesa (WWF) convida els governs, empreses i a la població en general a apagar la il·luminació en els monuments i edificis públics i privats, el pròxim dissabte 30 de març, entre les 20.30 i les 21.30 hores.

En este sentit, l’Ajuntament de Llíria referma el seu compromís amb el medi ambient, desconnectant els llums de la pujada a Santa Bàrbara i a la pujada del Monestir de Sant Miquel.

A més, des de l’Àrea de Desenvolupament Sostenible, el consistori anima a tot el veïnat a secundar esta iniciativa i sumar-se a esta reivindicació en favor del planeta en la que participaran milions de persones de tot el planeta, en un gest carregat de simbolisme, que representa la preocupació de la humanitat pel seu planeta.

En l’edició del 2019, la WWF llança tres reptes a la ciutadania per conscienciar que allò “que es pot fer un dia, es pot incorporar tota la vida”. Per això, l’organització ha promulgat les campanyes “Un dia, zero emissions”, “Un dia sense plàstics” i “Un dia sense carn”.